《次韵叔父上巳二首 其一》
宋代·苏过

日晏幽人未下床，春风暗度百花香。掩关颇得禅家味，却扫从教世路荒。

绝口谁能论梦幻，逢人聊祇话耕桑。翟公门外常罗雀，要放空阶草木长。

作者简介：（1072—1124）眉州眉山人，字叔党，号斜川居士。苏轼子。以荫任右承务郎。轼帅定武、谪岭南，唯过随行奉侍。徽宗建中靖国元年，轼卒，葬汝州郏城小峨眉山，遂家颍昌小斜川，因以为号。历监太原府税，知郾城县，晚年权通判中山府。能文，善书画，人称“小坡”。有《斜川集》。